โฮมโปรฯแย้ม‘SCC’ซื้อหุ้นกำไรโต15%
HMPRO ยอมรับปูนซิเมนต์ไทยดอดคุยกลุ่มแลนด์แอนด์เฮ้าส์ขอซื้อหุ้นบริษัท ลั่นไตรมาสแรกรายได้โต ทั้งปีนี้กำไรเพิ่มมากกว่า 15%
28 ก.พ. 2555

HMPRO ยอมรับปูนซิเมนต์ไทยดอดคุยกลุ่มแลนด์แอนด์เฮ้าส์ขอซื้อหุ้นบริษัท ลั่นไตรมาสแรกรายได้โต ทั้งปีนี้กำไรเพิ่มมากกว่า 15% 
นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ (HMPRO) เปิดเผยว่า ขณะนี้กลุ่มบริษัท ปูนซิเมนต์ไทย (SCC) ได้มีการเจรจาซื้อหุ้นโฮมโปรฯ จากกลุ่มผู้ถือหุ้นใหญ่จริง แต่ยังอยู่ระหว่างการเจรจา 
น.ส.วรรณี จันทามงคล ผู้ช่วยกรรมการผู้จัดการ สายบัญชีและการเงิน HMPRO กล่าวว่า ไตรมาสแรก ปี 2555 รายได้น่าจะออกมาดีกว่าช่วงเดียวกันของปีก่อน เพราะกำลังซื้อเริ่มกลับมาทุกสาขาและเชื่อว่างาน โฮมโปร เอ็กซ์โป ที่บริษัทจะจัดตั้งแต่วันที่ 16 มี.ค.นี้ คาดว่าจะมีลูกค้าให้การตอบรับตลาดซ่อมบ้านจำนวนมาก
สำหรับแนวโน้มรายได้รวมทั้งปีนี้ จะเติบโตจากปีก่อน 15% ที่รายได้ 2.8 หมื่นล้านบาท และกำไรสุทธิจะเติบโตมากกว่า 15% เนื่องจากมีอัตรากำไรขั้นต้นเพิ่มขึ้นจากปีก่อนที่ทำได้ 25% หลังจากบริษัทเน้นการขายสินค้าประเภทเฮาส์แบรนด์เพิ่มขึ้นเป็น 20% จากปีก่อนสัดส่วนอยู่ที่ 18% 
น.ส.วรรณี กล่าวต่อว่า ปีนี้บริษัทตั้งงบลงทุนไว้ที่ 6,000-6,500 ล้านบาท เพิ่มขึ้นถึง 2 เท่าจากปีก่อน แบ่งเป็นงบที่ใช้ในการขยายสาขาทั้งหมด 8 สาขาจำนวน 4,000 ล้านบาท โดยส่วนที่เหลือ 2,000-2,500 ล้านบาท มีบางส่วนคาบเกี่ยวถึงการลงทุนของปี 2556 ด้วย 
อย่างไรก็ดี เงินลงทุนทั้งหมด บริษัทจะนำมาจากเงินลงทุนหมุนเวียนประมาณ 4,000 ล้านบาท และอีก 2,000 ล้านบาท บริษัทจะออกเป็นหุ้นกู้ในไตรมาส 23 ปีนี้